[Urbanus Episcopus servus servorum Dei, dilectis filiis Abbati et Conventui Clun. Salutem et Apostolicam Benedictionem. Quantò Monasterium vestrum majori dudum Religione floruit, et plures exemplo vestro Creatoris se obsequio manciparunt; tantò vos et Monasterium vestrum arctiori debemus charitate diligere, et à quorumlibet gravamine propensius defensare. Sicut autem ex parte vestra nostris est auribus nunciatum, quidam Ecclesiarum Prælati, qui ex consuetudine debent à vestris Prioratibus procurari, sæpe, licet ad Prioratus ipsos nequaquam accedant, exterius in quibusdamque villulis procurationes sibi exigunt exhiberi, cum hoc facere minimè consueverint, et sine gravioribus expensis eorum super hoc non possit satisfieri voluntati. Unde nos gravamini vestro in hac parte providere volentes, præsentis scripti pagina duximus inhibendum, ne aliqui Prælati à Prioratibus vestris malitiosè, contra antiquam consuetudinem extra eos procurationes exigere, aut extorquere præsumant. Nulli ergo omninò hominum liceat hanc paginam nostræ inhibitionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Veronæ VIII. Kal. Aprilis.]